《世子和前韵有自顾不才惭锡士只缘多病欠朝天》
宋代·李思衍

雨露汪洋普汉恩，凤啣丹诏出红云。
拓开地角皆和气，净挟天河洗战尘。
尽道玺书十行下，胜如琴殿五弦薰。
乾坤兼爱无南北，何患云雷复有屯。

作者简介：李思衍（？～一二九○），字昌翁，一字克昌，号两山，馀干（今属江西）人。宋时事迹不详。元世祖至元十二年（一二七五），伯颜率元兵渡江，以思衍权乐平，寻授袁州治中，入为国子司业。二十五年以礼部侍郎奉使安南，还授浙东宣慰使。二十七年召入觐，拟拜南台御史，以疾卒。有《两山集》、《天南行稿》，皆已佚。事见《元诗选》二集《两山稿》、清同治《馀干县志》卷一一。今录诗二十五首。